Kirjallinen kysymys

taksilain kolmannen korjausyrityksen onnistumiseksi

*Eduskunnan puhemiehelle*

Järjestäytynyt taksiala taistelee olemassaolostaan sekä asiakkaidensa laadukkaan, turvallisen ja läpinäkyvän järjestelmän puolesta. Lisäksi se taistelee paikastaan työmarkkinoilla alana, joka noudattaa säädöksiä, maksaa palkkaa, jolla tulee toimeen ja joka hoitaa myös työstä tehdyt sivukulut.

Suuren taksiuudistuksen jälkeen on lain porsaanreikiä yritetty tilkitä, siinä onnistumatta. Nyt kolmannella kerralla maan hallituksella ei ole varaa epäonnistua.

Taksialalle tulleet alustatalouden toimijat ovat toimillaan rapauttaneet järjestelmää – etenkin suurissa kaupungeissa. On tullut toteen näytetyksi, että alustatalouden taksiautoilijat eivät kirjaa kaikkia ajojaan alustan sovellukseen. Tämä osa uhkaa jäädä uudeksi harmaan talouden, lailla suojatuksi temmellyskentäksi.

Alustakuljettajat ovat jopa itse avautuneet, että työstä ei jää rahaa elämiseen eikä muiden lakisääteisten maksujen maksamiseksi. On ilmeistä, että ihmiskaupan, pakkotyön ja kiskonnan tunnusmerkistöt lähestyvät monissa tapauksissa.

Tiedossa on, että alustatalouden toimijoiden provisio on jopa 25 % kyydin kokonaishinnasta. Järjestäytyneiden taksioperaattoreiden palvelumaksu on noin 10–13 %:n välillä ja tällöin auton kilometrit, kyydit ja kuljettajan työtunnit ovat läpinäkyvästi todennettavissa ja raportoitavissa taksamittareista.

Taksiyrittäjät on nyt ajettu ahtaalle, koska epäterve hintakilpailu estää autoilijoita investoimaan laatuun, kalustoon ja kuljettajien säällisiin työoloihin sekä työsuhteiden pysyvyyteen. On muistettava, että taksit ovat tärkeä osa terveydenhoidon logistiikkaa. Huoltovarmuuden kannalta on ammattimainen ja osaava alan ammattilainen tärkeässä roolissa.

Lisäksi on myös osoitettu, että taksiluvan voi suorittaa etäkoulutuksena aina koetta myöten toinen henkilö toisen puolesta. Tämä on mahdollistanut epäpätevien kuljettajien joukon muodostumisen markkinoille, joilla edes välttävä suomen kielen ymmärrys puuttuu ja taksikoulutuksen tavoitteet ovat jääneet saavuttamatta.

Taksialalla on ollut jo toimivia omavalvonta mekanismeja ja taksitarkastajia.  Nyt jopa poliisi ja viranomaiset ovat nostaneet kätensä villien taksien toimintaan; autoihin, jotka matelevat ruutukaavaakortteleissa asiakkaita metsästäen ja tukkivat suurten yleisötapahtumien lähiväylät, jopa yleistä tien liikkujan turvallisuutta vaarantaen.

Taksialan epätoivoisuus näkyy eniten asiakkaille. Taksialan kunnianpalautus vaatii hallitukselta määrätietoisia ja topakoita toimia.

Edellä olevan perusteella ja eduskunnan työjärjestyksen 27 §:ään viitaten esitän asianomaisen ministerin vastattavaksi seuraavan kysymyksen:

*Mihin toimiin hallitus aikoo ryhtyä taksilain uudistuksen yhteydessä turvatakseen taksialan toiminta koko Suomessa,*

*millä toimilla hallitus aikoo turvata Suomen työlainsäädännön ja Kansainvälisen työjärjestö ILO:n sopimusten toteutumisen ja säällisen työn tekemisen, palkkauksen ja sosiaalisten etujen täyttymisen, että taksialalta loppuvat hätähuudot alipalkkauksesta ja kiskonnasta,*

*tuleeko kaikkiin taksiautoihin taksamittarit, jotka ovat yhteydessä operaattoriin sekä onko hallituksella aie edistää virallisen taksirekisterikilven aloitetta, että asiakkaat tunnistavat viralliset, turvalliset ja laadukkaat taksit,*

*miten taksinkuljettajien pätevyys, oppiminen ja kielitaito saavutetaan taksikuljettajan koulutuksessa ja etenkin, miten varmistetaan, ettei näennäisesti päteviä valetakseja pääsee syntymään lisää,*

*onko hallitus kaavailemassa alustatalouden toimijoille ja taksioperaattoreille pakollisia taksitarkastajia suorittamaan alan omavalvontaa,*

*miten hallitus lisää alustatalouden toimijoiden vastuuta nimissään tehdystä liiketoiminnasta ja sen aiheuttamista sivukuluista, jotka tehdystä työstä tai palveluelinkeinonharjoittamisesta on laissa määrätty,*

*aikooko hallitus säätää alustalouden alla toimijat pakollisesti tulorekisterin asiakkaiksi ja onko hallitus määräämässä sovelluksen omistajayhtiön pääurakoitsijan asemaan, jossa se vastaa allaan toimivien taksinkuljettajien työ- ja lepoaikasäädöksistä sekä kaikista maksuista, veroista ja sivukuluista kuin omistaan,*

*onko hallituksen mielestä kohtuullista, että alustataloudentoimijat ottavat jopa 25 %:n provision taksikyydin kokonaishinnasta ja*

*mitä hallitus aikoo tehdä taksityön halpuuttamisen lopettamiseksi ja turvallisuuden palauttamiseksi taksialalle?*

Helsingissä 10.9.2025

 ­­­­­­­­­­­­­­­­­­­­­­­­­­­­­

Timo Suhonen sd

Muut allekirjoittajat nimenselvennyksineen:

Juha Viitala sd